CH-TLI และ DELTA
เมื่อวานนี้ ทั้ง 3 หุ้น ราคาวิ่งสวนตลาดฯ CH เข้าเทรดวันจันทร์ที่ผ่านมา ด้วยราคา IPO 2.34 บาท สร้างความตื่นเต้นและชวนให้นลท.ติดตามกันอย่างสนุก
เมื่อวานนี้ ทั้ง 3 หุ้น ราคาวิ่งสวนตลาดฯ CH เข้าเทรดวันจันทร์ที่ผ่านมา ด้วยราคา IPO 2.34 บาท สร้างความตื่นเต้นและชวนให้นลท.ติดตามกันอย่างสนุก
14 ก.ย. 2565

เมื่อวานนี้ (14 ก.ย.) ทั้ง 3 หุ้น ราคาวิ่งสวนตลาดฯ
CH หรือ บริษัท เจริญอุตสาหกรรม จำกัด (มหาชน) เข้าเทรดวันจันทร์ที่ 12 ก.ย.ที่ผ่านมา ด้วยราคาไอพีโอ 2.34 บาท
เพียงวันแรก สร้างความตื่นเต้นและชวนให้นักลงทุนติดตามกันอย่างสนุก
เปิดมาวันที่ 2 หลังเข้าเทรดวันแรก
เดิมนั้นคิดว่าราคาน่าจะย่อตัวแล้วล่ะ
ที่ไหนได้เจ้ามือดันราคาไปต่อขึ้นมาปิด 4.88 บาท
ส่วนเมื่อวานนี้คือวันที่ 3 หลังการเข้าเทรด เดิมยังคิดอยู่ว่า เปิดเช้ามาหากราคากระโดด ช่วงบ่ายอาจมีย่อตัว
ทว่ากลับไม่ได้เป็นเช่นนั้น
ยังคงมีการไล่ราคากันตลอดเกือบทั้งวัน ขึ้นไปสูงสุด 5.75 บาท และต่ำสุด 5.00 บาท
ก่อนที่จะลงมาปิด 5.60 บาท เปลี่ยนแปลงบวกจากวันก่อนอีก 14.75%
หากคิดจากมูลค่าไอพีโอ 2.34 บาท ต่อหุ้น
และมาเทียบกับราคาปิดวานนี้ของ CH
เท่ากับว่าราคาขึ้นมาแล้ว (จากราคา IPO) ถึง 139.31%
วันแรกกับวันที่สอง ใครเข้าลงทุนไม่มีติดดอยแน่นอน
ส่วนเมื่อวานนี้คนที่เข้าในช่วงราคา 5.70-5.75 บาท อาจจะมีดอยกันบ้างล่ะ
แต่ไม่น่าจะมีจำนวนมากนัก เพราะดูวอลุ่มการซื้อขายในช่วงราคาดังกล่าวแล้ว มีนักลงทุนตามกันค่อนข้างน้อย ซื้อขายกันไม่ถึง 10 ล้านหุ้นของช่วงราคา (5.70–5.75 บาท)
ส่วนที่ราคา 5.65 บาท มีซื้อขายกันประมาณ 10 ล้านหุ้น
ใครที่เข้า ๆ ไปซื้อในช่วงนั้น อาจจะมีดอยกันบ้าง
หรือไม่ก็อาจจะเป็นนักลงทุนที่ได้กำไรในช่วงก่อนหน้านี้มาแล้ว และนำกำไรมาเล่นต่อที่ระดับราคาดังกล่าว
หากเป็นแบบนี้ อาจจะรอดตัวไป
ประเด็นที่น่าสนใจคือ ราคา 5.62 บาท จะคิดเป็น P/E เท่ากับ 42 เท่า
ใครที่หวั่นว่าจะติด “แคชบาลานซ์” นั้น ให้สบายใจได้
เพราะสัปดาห์แรกของการเข้าเทรด ทางตลาดฯ เขาใจดี ยกเว้นให้
ดังนั้น สัปดาห์นี้เหลืออีก 2 วัน เทรดกันได้สนั่นทุ่งเหมือนเดิม
ส่วนสัปดาห์หน้า ดูทรงแล้วไม่น่ารอด
มีโอกาสได้รับสิทธิติดแคชฯ ค่อนข้างแน่นอน เว้นแต่วอลุ่มจะเริ่มบาง (นับจากวันศุกร์นี้ถึงวันพฤหัสบดีหน้า) แล้วเจ้ามือทุบราคาลงมาเพื่อให้ P/E ต่ำกว่า 40 เท่า (หรือราคาต้องไม่เกิน 5.40 บาท)
มาดู TLI หรือ “ไทยประกันชีวิต” กันบ้าง
ราคาวานนี้ ปิดเหนือจอง (16.00 บาท) ได้ หลังจากการปิดที่ระดับ 16.30 บาท
ถือเป็นวันแรก นับจากเข้าเทรด (25 ก.ค. 65) ที่ราคาหุ้นสามารถขึ้นมาปิดเหนือไอพีโอได้
เพราะก่อนหน้านี้นั้น ราคาขึ้นมาปิดที่ระดับ 16.00 บาทได้ทั้งหมด 5 วัน
ที่เหลือคือปิดต่ำกว่าจองทั้งหมด
ราคาหุ้นวานนี้ช่วงเปิดตลาดเช้าที่ 16.00 บาท พอดี แถมยังมีขยับลงไป 15.90 บาท อยู่แป๊บเดียว
ก่อนที่เจ้ามือ (น่าจะเป็นกองทุน) หม่ำคำโต ด้วยการกินรวบฝั่ง Offer แบบรวดเดียว 3-4 ช่องขึ้นมาที่ 16.50 บาท
ทำให้ราคาหุ้นช่วง 15 นาทีแรก เคลื่อนไหวระหว่าง 15.40–15.50 บาท
ก่อนที่จะลงมาเคลื่อนไหว 15.30–15.40 บาท
และช่วงบ่ายลงมาเคลื่อนไหว 15.20–15.30 บาท และมาปิด 15.30 บาท ที่แนวต้านพอดี
หุ้น TLI รับผลบวกเรื่องบอนด์ยีลด์สหรัฐฯ ปรับตัวสูงขึ้น
นั่นเท่ากับว่า เบี้ยประกันรับใหม่ของ TLI ที่เข้ามานั้น จะได้รับประโยชน์จากการเข้าไปลงทุนในบอนด์ที่จะได้ผลตอบแทนเพิ่มขึ้น รวมถึงการตั้งสำรองฯ จากการเคลมประกันที่จะลดลงด้วย
แนวโน้มวันนี้ ยังมองยากว่าราคา TLI จะเกิดการพัก ย่อมาบริเวณ 16.10–16.20 บาท หรือเปล่า
งานนี้ขึ้นอยู่กับเจ้ามือที่พาหุ้นขึ้นมานั่นแหละ
แต่เชื่อว่าราคาจะไม่หลุดไอพีโอแล้ว
ส่วน DELTA/บริษัท เดลต้า อีเลคโทรนิคส์ (ประเทศไทย) จำกัด (มหาชน)
ต้องยอมรับกันล่ะว่าหุ้นตัวนี้คือ “ความหวังของหมู่บ้าน” ในวันที่ SET ร่วงลงค่อนข้างมาก
เดลต้าฯ มีมาร์เก็ตแคปอยู่ 7.63 แสนล้านบาท
การขยับขึ้นทุก 10 บาท จะมีผลต่อดัชนี SET ประมาณ 1 จุด
และเมื่อวานนี้เดลต้าฯ ปิดบวก 10 บาทพอดี การขึ้นมีต่อการดันดัชนีประมาณ 1.03 จุด
เดลต้าฯ ราคาถูกดันขึ้นมาในช่วงเวลา 15.00 น. พอดี จากที่ลงไปบริเวณ 590 บาท (บวก/ลบ) และขึ้นมาที่ 636 บาท หรือมีผลต่อดัชนี SET ณ ขณะนั้นถึง 4 จุด (ช่วงเวลาดัชนี SET อยู่ที่ 1,550 จุด -9 จุด)
ก่อนที่จะลงมาปิด 622 บาท บวก 10 บาท วอลุ่มเทรดพุ่งขึ้นอันดับ 1 แทน TLI ที่ 4,892.7 ล้านบาท